Document ID: 31995R1423

KOMISSION ASETUS (EY) N:o 1423/95,
annettu 23 päivänä kesäkuuta 1995,
muiden sokerialan tuotteiden kuin melassin tuonnissa sovellettavista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81 (1), sellaisena kuin se on viimeksi muutettuna asetuksella (EY) N:o 1101/95 (2), ja erityisesti sen 14 artiklan 2 kohdan, 15 artiklan 4 kohdan ja 39 artiklan,
sekä katsoo, että
Uruguayn kierroksen monenvälisten neuvottelujen osana tehty maataloutta koskeva sopimus, jäljempänä `sopimus`, edellyttää erityisesti tuontiin sovellettavien säännösten mukauttamista sokerialalla 1 päivästä heinäkuuta 1995,
sopimus edellyttää sokerialan yhteisessä markkinajärjestelyssä määrättyjen erilaisten tuontimaksujen poistamista muuntamalla maataloustuotteiden tuontia rajoittavat toimenpiteet yhteisen tullitariffin tulleiksi, jäljempänä `tullit`; tämä poistaminen johtaa erityisten yksityiskohtaisten soveltamista koskevien sääntöjen vahvistamiseen tuontia koskevien lisätullien, jäljempänä `lisätullit`, käyttöön ottamiseksi ja sokerin cif-hinnan toteamiseksi; sen vuoksi näiden säännösten soveltaminen, joka kuuluu jäsenvaltioille, olisi toteutettava mahdollisimman keskitetysti,
parhaan mahdollisen hallinnon ja tarvittavan avoimuuden mahdollistamiseksi sokerialan toimijoille olisi säädettävä valkoisen sokerin ja raakasokerin cif-hintojen toteamisesta ja vahvistamisesta viikoittain valkoisen sokerin ja raakasokerin cif-hintojen laskemista koskevista yksityiskohtaisista säännöistä 26 päivänä kesäkuuta 1968 annetun komission asetuksen (ETY) N:o 784/68 (3) säännösten mukaisesti, sekä lisätullien muodostamisesta sopimuksen vastaavien määräysten mukaisesti; tätä varten ja ottaen huomioon puhdistettavaksi tarkoitetun raakasokerin alijäämän yhteisössä on tarpeen säätää, että kun asetuksen (ETY) N:o 1785/81 15 artiklan 3 kohdassa säädetyt edellytykset ovat täyttyneet, tuontitullien suspendoimista sovelletaan välittömästi, ellei tehdä vastakkaista päätöstä saman asetuksen 41 artiklassa säädettyä menettelyä noudattaen, jos mainittu suspensio on mahdollisesti vaarassa aiheuttaa häiriöitä yhteisön sokerimarkkinoilla,
sen vuoksi komission asetus (ETY) N:o 837/68 (4), viimeksi muutettuna asetuksella (ETY) N:o 1428/78 (5), olisi kumottava 1 päivästä heinäkuuta 1995, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 1785/81 15 artiklan 1 kohdassa tarkoitettuja lisätulleja sovelletaan CN-koodeihin 1701 11 10, 1701 11 90, 1701 12 10, 1701 12 90, 1701 91 00, 1701 99 10, 1701 99 90 ja 1702 90 99 kuuluviin tuotteisiin.
2. Tämän asetuksen soveltamiseksi asetuksen (ETY) N:o 1785/81 15 artiklan 3 kohdassa tarkoitettuja valkoisen sokerin tai raakasokerin maailmanmarkkinoita tai yhteisön tuontimarkkinoita edustavina hintoina pidetään komission kyseisille tuotteille asetuksen (ETY) N:o 784/68 mukaisesti muodostamia ja vahvistamia cif-hintoja.
Hinnat vahvistetaan jokaiseksi markkinavuodeksi asetuksen (ETY) N:o 1785/81 41 artiklassa säädettyä menettelyä noudattaen. Komissio voi muuttaa niitä tänä aikana, jos laskentaperusteiden vaihtelu edellyttää niiden korottamista tai alentamista viimeksi vahvistetuista edustavista hinnoista vähintään 0,5 eculla 100 kilogrammaa kohden.
3. CN-koodiin 1702 90 99 kuuluvien tuotteiden edustava hinta on yhtä kuin valkoiselle sokerille vahvistettu edustava hinta, jota sovelletaan kyseisen tuotteen 1 prosentin sakkaroosipitoisuutta ja 100 nettokilogrammaa kohden.
2 artikla
Asetuksen (ETY) N:o 1785/81 15 artiklan 2 kohdassa tarkoitettu käynnistyshinta 100 nettokilogrammalta tuotetta on:
a) 53,10 ecua CN-koodeihin 1701 99 10 ja 1701 99 90 kuuluvan ja neuvoston asetuksen (ETY) N:o 793/72 (6) 1 artiklassa tarkoitettua vakiolaatua olevan valkoisen sokerin osalta;
b) 64,7 ecua CN-koodiin 1701 91 00 kuuluvan sokerin osalta;
c) 54,10 ecua CN-koodiin 1701 12 90 kuuluvan ja neuvoston asetuksen (ETY) N:o 431/68 (7) 1 artiklassa tarkoitettua vakiolaatua olevan raa'an juurikassokerin osalta;
d) 41,30 ecua CN-koodiin 1701 12 10 kuuluvan ja asetuksen (ETY) N:o 431/68 1 artiklassa tarkoitettua vakiolaatua olevan raa'an juurikassokerin osalta;
e) 55,20 ecua CN-koodiin 1701 11 90 kuuluvan ja asetuksen (ETY) N:o 431/68 1 artiklassa tarkoitettua vakiolaatua olevan raa'an ruokosokerin osalta;
f) 41,80 ecua CN-koodiin 1701 11 10 kuuluvan ja asetuksen (ETY) N:o 431/68 1 artiklassa tarkoitettua vakiolaatua olevan raa'an ruokosokerin osalta;
g) 1,184 ecua CN-koodiin 1702 90 99 kuuluvien tuotteiden osalta 1 prosentin sakkaroosipitoisuutta kohden.
3 artikla
1. Kullekin 1 artiklan 1 kohdassa tarkoitetulle tuotteelle kyseisten edustavien hintojen soveltamisesta aiheutuvien lisätullien määrät vahvistetaan ja muutetaan samanaikaisesti edustavien hintojen kanssa 2 kohdan mukaisesti.
2. Jos kyseisten 2 artiklassa tarkoitettujen käynnistyshintojen ja lisätullien muodostamiseksi 4 artiklan mukaisesti huomioon otettavan cif-tuontihinnan erotus:
a) on pienempi tai yhtä suuri kuin 10 prosenttia käynnistyshinnasta, lisätullia ei kanneta;
b) on suurempi kuin 10 prosenttia mutta pienempi tai yhtä suuri kuin 40 prosenttia käynnistyshinnasta, lisätulli on 30 prosenttia 10 prosentin yli menevästä määrästä;
c) on suurempi kuin 40 prosenttia mutta pienempi tai yhtä suuri kuin 60 prosenttia käynnistyshinnasta, lisätulli on 50 prosenttia 40 prosentin yli menevästä määrästä, johon lisätään b alakohdassa tarkoitettu lisätulli;
d) on suurempi kuin 60 prosenttia mutta pienempi tai yhtä suuri kuin 75 prosenttia käynnistyshinnasta, lisätulli on yhtä kuin 70 prosenttia 60 prosentin yli menevästä määrästä, johon lisätään b ja c alakohdassa tarkoitetut lisätullit;
e) on suurempi kuin 75 prosenttia käynnistyshinnasta, lisätulli on 90 prosenttia 75 prosentin yli menevästä määrästä, johon lisätään b, c ja d alakohdassa tarkoitetut lisätullit.
4 artikla
1. Jos 2 kohdassa tarkoitettua hakemusta ei esitetä tai jos kyseisen lähetyksen 2 kohdassa tarkoitettu cif-tuontihinta on pienempi kuin komission vahvistama kyseinen edustava hinta, lisätullin käyttöön ottamiseksi huomioon otettava kyseisen lähetyksen cif-tuontihinta on 1 artiklan 2 tai 3 kohdassa tarkoitettu edustava hinta.
2. Lisätullin muodostamiseksi maahantuoja voi esitetyn hakemuksen hyväksymisen jälkeen soveltaa tuontijäsenvaltion toimivaltaisen viranomaisen luvalla tarvittaessa vakiolaatuisen valkoisen sokerin tai raakasokerin, sellaisina kuin ne on määritelty asetuksen (ETY) N:o 793/72 1 artiklassa ja asetuksen (ETY) N:o 431/68 1 artiklassa, hinnaksi muunnettua kyseisen lähetyksen cif-tuontihintaa tai vastaavaa hintaa CN-koodiin 1702 90 99 kuuluvan tuotteen osalta, jos mainittu cif-hinta on suurempi kuin 1 artiklan 2 tai 3 kohdassa tarkoitettu sovellettava edustava hinta.
Kyseisen erän cif-tuontihinta muunnetaan vakiolaatuisen sokerin hinnaksi mukauttamalla se asetuksen (ETY) N:o 784/68 5 artiklan asiaankuuluvien säännösten mukaisesti.
Tässä tapauksessa kyseisen lähetyksen cif-tuontihinnan soveltaminen lisätullin muodostamiseksi edellyttää, että asianomainen esittää tuontijäsenvaltion toimivaltaisille viranomaisille vähintään seuraavat todisteet:
- ostosopimus tai muu vastaava todiste,
- vakuutussopimus,
- kauppalasku,
- kuljetussopimus (tarpeen mukaan),
- alkuperätodistus,
- sekä merikuljetuksen yhteydessä konossementti,
kolmenkymmenen päivän kuluessa tuonti-ilmoituksen vastaanottamisesta.
Kyseinen jäsenvaltio voi vaatia mitä tahansa muita lisätietoja tai asiakirjoja hakemuksen tueksi.
Heti kun hakemus on vastaanotettu, sovelletaan komission vahvistamaa lisätullia.
Kyseisen komission vahvistaman lisätullin ja kyseisen lähetyksen cif-tuontihinnan perusteella muodostetun lisätullin erotus kuitenkin johtaa asianomaisen pyynnöstä komission asetuksen (ETY) N:o 2454/93 (8) 248 artiklan mukaisen vakuuden antamiseen. Tämä vakuus on vapautettava välittömästi sen jälkeen, kun tuontijäsenvaltio on asianomaisen esittämien todisteiden perusteella hyväksynyt hakemuksen.
Jäsenvaltion toimivaltainen viranomainen hylkää hakemuksen, jos se arvioi, etteivät esitetyt todisteet riitä sille perusteiksi. Jos toimivaltainen viranomainen ei hyväksy hakemusta, vakuus menetetään.
3. Jäsenvaltioiden on annettava komissiolle tiedoksi viikoittain edellisen viikon osalta tuonti, joka johtuu 2 kohdassa tarkoitetun hakemuksen hyväksymisestä, ja täsmennettävä kyseisen tuotteen määrät ja tullit.
5 artikla
1. Jos tuodun sokerin asetuksen (ETY) N:o 431/68 1 artiklan mukaisesti määritetty tuotto poikkeaa vakiolaadulle vahvistetusta tuotosta, 100 kilogrammalta mainittua raakasokeria kannettava tulli ja lisätulli on laskettava kertomalla vastaava vakiolaatuiselle raakasokerille vahvistettu tulli korjauskertoimella. Korjauskerroin saadaan jakamalla tuodun raakasokerin tuottoprosentti luvulla 92.
2. Edellä 2 artiklan 1 kohdan g alakohdassa tarkoitettu sakkaroosipitoisuus, mukaan lukien muiden sokerien pitoisuudet sakkaroosiksi laskettuina, määritetään Lanen ja Eynonin menetelmällä (kuparin pelkistymismenetelmä) Clerget-Herzfeldin mukaisesti invertoidusta liuoksesta. Tätä menetelmää käyttäen määritetty kokonaissokeripitoisuus muunnetaan sakkaroosiksi kertomalla se kertoimella 0,95.
Poiketen siitä, mitä edellisessä alakohdassa säädetään, vähemmän kuin 85 prosenttia sakkaroosia ja sakkaroosiksi laskettua inverttisokeria sisältävien tuotteiden sakkaroosipitoisuus, mukaan lukien niiden muiden sokerien pitoisuudet sakkaroosiksi laskettuina, määritetään toteamalla niiden kuiva-ainepitoisuus. Kuiva-ainepitoisuus määritetään painosuhteessa 1:1 laimennetun liuoksen tiheyden perusteella ja jähmeiden tuotteiden osalta kuivattamalla. Kuiva-ainepitoisuus lasketaan sakkaroosiksi kertomalla se kertoimella 1.
6 artikla
Kumotaan asetus (ETY) N:o 837/68.
7 artikla
Tämä asetus tulee voimaan 1 päivänä heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä kesäkuuta 1995.

Labels: 3
17